Predkladacia správa

Medzinárodný menový fond bol zriadený za účelom podpory medzinárodnej spolupráce v menovej oblasti, devízovej stability, na posilnenie hospodárskeho rastu a zamestnanosti a poskytovanie dočasnej finančnej pomoci pre potreby platobnej bilancie. Aj keď vznikol v roku 1944 jeho poslanie je nezmenené, avšak sa zmenil spôsob jeho pôsobenia, ktorý zahŕňa dohľad, finančnú a technickú pomoc v závislosti na konkrétnych potrebách členských krajín.

Československo bolo zakladajúcim členom Medzinárodného menového fondu (MMF), ale z  politických dôvodov v roku 1954 z neho vystúpilo. Dňa 13. septembra 1990 Federálne zhromaždenie ČSFR vyslovilo súhlas s opätovným prístupom Českej a Slovenskej Federatívnej Republiky k Dohode o Medzinárodnom menovom fonde. 

V súčasnosti má MMF 184 členov. Každá členská krajina má stanovenú výšku vstupnej kvóty závislú od jej ekonomického potenciálu a vyspelosti, ktorá určuje jej hlasovacie právo a predstavuje kritérium pre výšku pôžičky a disponibility v rámci menovej konverzie s ostatnými členmi. Suma členských kvót vytvára základný kapitál MMF.

Rozdelením ČSFR k 1.1.1993 sukcedovala Slovenská republika ako nástupnický štát do Dohody o Medzinárodnom menovom fonde. Týmto aktom prevzala práva a záväzky vyplývajúce z nástupníctva v rozsahu stanovenom MMF.

Slovenská republika je členom belgickej skupiny MMF a Svetovej banky. Okrem SR sú členmi belgickej skupiny: Belgicko, Luxembursko, Rakúsko, ČR, Maďarsko, Turecko, Slovinsko, Kazachstan a Bielorusko. Z celkového počtu 24 skupín je podľa celkovej výšky kvóty belgická skupina štvrtá najsilnejšia za USA, SRN a Japonskom. 

Za ministerstvo financií Slovenskej republiky bol vládou SR podľa uznesenia č. 297 zo dňa 27. 3. 2002 za alternáta guvernéra Medzinárodného menového fondu vymenovaný František Hajnovič, v tom čase minister financií SR.

Európska banka pre obnovu a rozvoj (EBOR) bola založená v apríli 1991 multilaterálnou zmluvou ako medzinárodná finančná inštitúcia. Hlavným poslaním EBOR je podpora prechodu k trhovo orientovaným ekonomikám a podpora súkromnej podnikateľskej iniciatívy v krajinách strednej a východnej Európy, ktoré sa prihlásili k princípom parlamentnej demokracie, pluralizmu a trhovej ekonomiky a ktoré tieto princípy používajú v praxi. 

Slovenská republika po rozdelení ČSFR požiadala o členstvo a zároveň potvrdila Listinou o akceptácii zo dňa 26. januára 1993, že akceptuje členstvo vo vzťahu k svojmu zákonu Dohodu o založení Európskej banky pre onovu a rozvoj. Generálny sekretár EBOR certifikátom potvrdil, že SR sa stala členom EBOR s účinnosťou od 1. januára 1993.

Za ministerstvo financií Slovenskej republiky bol vládou SR podľa uznesenia č. 176 zo dňa 27. 2. 2002 za guvernéra Európskej banky pre obnovu a rozvoj vymenovaný František Hajnovič, v tom čase minister financií SR.

Rozvojová banka Rady Európy (RB RE) je najstaršou rozvojovou bankou v Európe. Bola založená v roku 1956, ako jediná medzinárodná finančná inštitúcia, ktorá financuje výlučne projekty sociálneho charakteru. RB RE vznikla na základe „Čiastkovej dohody“ členských štátov Rady Európy a v súčasnosti sú jej členmi 35 štátov zo 41 členských krajín Rady Európy. Keďže je RB RE formálne spravovaná Radou Európy, uskutočňuje svoje aktivity v súlade s jej cieľmi týkajúcimi sa hlavne oblasti ľudských práv a demokracie. V skutočnosti však Banka disponuje právnou subjektivitou a je finančne nezávislá. 

Slovenská republika je členom Rozvojovej banky Rady Európy od 22. decembra 2000 na základe uznesenia vlády Slovenskej republiky č. 865/1998 zo dňa 2.12.1998. 

Za ministerstvo financií Slovenskej republiky bol Viliam Vaškovič, v tom čase štátny tajomník ministerstva financií SR menovaný za člena Administratívnej rady Rozvojovej banky Rady Európy.

V súvislosti so zmenou vlády a menovaním Ivana Mikloša na funkciu  podpredsedu vlády a ministra financií SR dňa 15. októbra 2002 je nevyhnutné vykonať personálne zmeny, t.j. odvolať Františka Hajnoviča z  funkcie alternáta guvernéra MMF a guvernéra EBOR a vymenovať namiesto neho nového zástupcu. Za nového alternáta guvernéra MMF  a guvernéra EBOR  je navrhnutý Ivan Mikloš, podpredseda vlády a minister financií SR.  Tiež je nevyhnutné odvolať Viliama Vaškoviča z funkcie člena Administratívnej rady Rozvojovej banky Rady Európy. Na jeho miesto je navrhnutý Vladimír Tvaroška, štátny tajomník ministerstva financií SR.